ผลเลือกตั้ง ส.ก. “เพื่อไทย” นำโด่ง 19 ที่นั่ง – “ก้าวไกล” เกาะอันดับ 2 มี 15 ที่นั่ง
ผลเลือกตั้ง ส.ก. 50 เขตที่นั่งไม่เป็นทางการ "เพื่อไทย" กวาด 19 ที่นั่ง พรรคแถลงขอบคุณคนกรุง ไว้วางใจเลือกเพื่อไทย อันดับ 2 ก้าวไกล 15 ที่นั่ง
ผลเลือกตั้ง ส.ก. 50 เขตที่นั่งไม่เป็นทางการ "เพื่อไทย" กวาด 19 ที่นั่ง พรรคแถลงขอบคุณคนกรุง ไว้วางใจเลือกเพื่อไทย อันดับ 2 ก้าวไกล 15 ที่นั่ง
23 พ.ค. 2565

ผู้สื่อข่าวรายงานว่า วันที่ 22 พ.ค.2565 ผลการเลือกตั้งสมาชิกสภากรุงเทพมหานคร (ส.ก.) ผลการนับคะแนนอย่างไม่เป็นทางการ ณ เวลา 22:09 น. มีดังนี้ อันดับ 1 พรรคเพื่อไทย จำนวน 19 ที่นั่ง ,อันดับ 2 พรรคก้าวไกล จำนวน 15 ที่นั่ง ,อันดับ 3 พรรคประชาธิปัตย์ จำนวน 8 ที่นั่ง ,อันดับ 4 ไทยสร้างไทย จำนวน 3 ที่นั่ง ,อันดับ 5 อิสระ (กลุ่มรักษ์กรุงเทพ) จำนวน 3 ที่นั่ง และอันดับ 6 พรรคพลังประชารัฐ จำนวน 2 ที่นั่ง

ทังนี้ หลังจากผลนับคะแนนออกมายังไม่เป็นทางการพรรคเพื่อไทยนำโดยนายแพทย์ชลน่าน ศรีแก้ว ส.ส.น่าน หัวหน้าพรรคเพื่อไทยและผู้นำฝ่ายค้านในสภาผู้แทนราษฎร นายประเสริฐ จันทรรวงทอง ส.ส.นครราชสีมาและเลขาธิการพรรค นางสาวแพทองธาร ชินวัตร ประธานคณะที่ปรึกษาด้านการมีส่วนร่วมและนวัตกรรมและหัวหน้าครอบครัวเพื่อไทย นางพวงเพ็ชร ชุนละเอียด ผู้อำนวยการเลือกตั้งสมาชิกสภากรุงเทพมหานคร ( ส.ก.) นายวิชาญ มีนชัยนันท์ ประธานภาค กทม. และนางสาวธีรรัตน์ สำเร็จวาณิชย์ ส.ส.กทม.และโฆษกพรรค ร่วมกันแถลงขอบคุณพี่น้องประชาชนชาวกรุงเทพฯ ที่ลงคะแนนเสียงเลือก ส.ก. พรรคเพื่อไทย
โดยนายแพทย์ชลน่าน กล่าวว่า พรรคเพื่อไทยขอแสดงความยินดีกับพี่น้องชาวกรุงเทพฯ ที่ได้ลงคะแนนเสียงเลือกผู้ว่าฯ กทม. และเลือก ส.ก.ด้วยเสียงของประชาชน พรรคเพื่อไทยพร้อมที่จะรับใช้พี่น้องคนกรุงเทพฯ ทุกคน และขอขอบคุณที่พี่น้องที่ร่วมกันลงคะแนนเลือกตั้งอย่างมียุทธศาสตร์ ด้วยความหวังร่วมกันที่จะพาประเทศออกจากวิกฤตที่บอบช้ำ และขอแสดงความยินดีกับ ผู้ว่าฯ กทม. คนใหม่ ซึ่งพรรคเพื่อไทยยินดีที่จะสนับสนุนการทำงานร่วมกับผู้ว่าฯ กทม. ที่มาจากการเลือกตั้งโดยประชาชน เพื่ออนาคตบ้านเมืองอนาคตลูกหลาน และขอขอบคุณทุกกำลังใจที่มีให้กับพรรคเพื่อไทยอีกครั้งในวันนี้
ด้านนางสาวแพทองธาร กล่าวว่า ขอขอบพระคุณพี่น้องประชาชนที่ออกมาใช้สิทธิเลือกตั้งผู้ว่าฯ กทม.  และ ส.ก. หลังจากที่ไม่ได้เลือกตั้งกันมาหลายปี และขอแสดงความยินดีกับกรุงเทพฯ ที่จะได้ผู้ว่าฯ และ ส.ก. ที่มาจากการเลือกตั้งของประชาชน ซึ่งนโยบายต่างๆ ที่พรรคเพื่อไทยได้นำเสนอกับพี่น้องประชาชน ส.ก.ของพรรคเพื่อไทยจะผลักดันให้นโยบายเล่านั้นได้เกิดขึ้นและสามารถเป็นจริงได้ ที่ผ่านมา ส.ก. พรรคเพื่อไทย ทำงานหนักมาโดยตลอด ได้เห็นและได้ยินเสียงของพี่น้องประชาชนถึงปัญหาต่างๆ ที่ต้องประสบก ซึ่งสะท้อนออกมาว่า พี่น้องประชาชนทนไม่ไหวแล้วกับปัญหาปากท้องที่ยาวนานไม่มีที่สิ้นสุด
“วันนี้เป็นนิมิตรหมายอันดีที่พรรคเพื่อไทยได้รับความไว้วางใจจากพี่น้องประชาชน เลือก ส.ก. ของพรรคมาในจำนวนที่ค่อนข้างมาก เราจะตั้งใจทำในสิ่งที่เราได้รับปากไว้กับพี่น้องประชาชน เพื่อชีวิตความเป็นอยู่ที่ดีขึ้นของพี่น้องชาวกรุงเทพฯ เราพร้อมแล้วจะทำให้กรุงเทพฯ น่าอยู่ขึ้นและชีวิตของคนกรุงเทพฯ ต้องดีชึ้นกว่าเดิม” หัวหน้าครอบครัวเพื่อไทย กล่าว
ส่วนนางพวงเพ็ชร กล่าวว่า ขอบคุณพี่น้องประชาชนที่ไว้วางใจพรรคเพื่อไทย ให้นำนโยบายที่ได้นำเสนอไว้กับพี่น้องประชาชน นำไปสู่การผลักดันและสร้างประโยชน์ให้กับพี่น้องชาวกรุงเทพฯ บุคลากรของพรรคเพื่อไทยทุกคนพร้อมที่จะผลักดันนโยบายเหล่านี้สู่สภา กทม. และทำให้เป็นจริง
ด้านนางสาวธีรรัตน์ กล่าวว่า จากผลการเลือกตั้งอย่างไม่เป็นทางการได้รับทราบผู้ว่าฯ กทม. คนใหม่ ซึ่งก็มั่นใจว่า ส.ก.ของพรรคเพื่อไทย จะทำงานและประสานงานกับผู้ว่าฯ กทม. คนใหม่ได้เป็นอย่างดี ซึ่งผลการเลือกตั้งที่ออกมาจะเป็นอีกจุดที่จะเชื่อมไปถึงการเลือกตั้งใหญ่ที่กำลังจะมาถึง ซึ่งเสียงของพี่น้องประชาชนที่ได้แสดงออกมาในครั้งนี้เป็นเสียงที่สำคัญและสะท้อนความต้องการของพี่น้องประชาชนอย่างแท้จริง